b'\n_START_ARTICLE_\nBonobo\n_START_SECTION_\nTuntomerkit\n_START_PARAGRAPH_\nVaikka bonoboa kutsutaan k\xc3\xa4\xc3\xa4pi\xc3\xb6simpanssiksi, se ei ole juuri sukulaistaan pienikokoisempi mutta kyll\xc3\xa4kin kevytrakenteisempi. Bonobon suurin pituus on 115 senttimetri\xc3\xa4 ja uroksen paino keskim\xc3\xa4\xc3\xa4rin 35\xe2\x80\x9350 kiloa. Naaras on urosta hieman pienempi ja painaa keskim\xc3\xa4\xc3\xa4rin 30\xe2\x80\x9340 kiloa. Bonobon naama on pitkulaisempi ja j\xc3\xa4senet pidemm\xc3\xa4t kuin simpanssilla. Turkki ja naama ovat kokonaan mustat. Rakenteeltaan bonobo muistuttaa paljon simpanssia.\n_START_SECTION_\nRavinto ja elintavat\n_START_PARAGRAPH_\nBonobo el\xc3\xa4\xc3\xa4 50\xe2\x80\x93120 yksil\xc3\xb6n ryhmiss\xc3\xa4, jotka ovat jakautuneet pienryhmiin, joissa on useimmiten emo ja sen j\xc3\xa4lkel\xc3\xa4iset. Ravinnokseen se k\xc3\xa4ytt\xc3\xa4\xc3\xa4 hedelmi\xc3\xa4 ja muuta kasviravintoa sek\xc3\xa4 pieni\xc3\xa4 selk\xc3\xa4rankaisia. Bonobo el\xc3\xa4\xc3\xa4 kosteissa ja tiheiss\xc3\xa4 alankosademetsiss\xc3\xa4 ainoastaan Kongon l\xc3\xa4nsiosissa Cuvette-Centralen alueella. Kannan koko on arviolta 10\xc2\xa0000\xe2\x80\x9320\xc2\xa0000 yksil\xc3\xb6\xc3\xa4, ja laji on luokiteltu eritt\xc3\xa4in uhanalaiseksi._NEWLINE_Bonobojen ruokavalio on monipuolinen, ja ne sy\xc3\xb6v\xc3\xa4t kaikkea l\xc3\xb6yt\xc3\xa4m\xc3\xa4\xc3\xa4ns\xc3\xa4 hedelmist\xc3\xa4 hy\xc3\xb6nteisiin ja toukkiin asti, herkuttelevat luonnonvaraisten mehil\xc3\xa4isten hunajalla ja pyydyst\xc3\xa4v\xc3\xa4t kaloja.\n_START_SECTION_\nSukulaisuus\n_START_PARAGRAPH_\nBonobo on sek\xc3\xa4 simpanssin ett\xc3\xa4 ihmisen l\xc3\xa4hisukulainen, ja sill\xc3\xa4 on yli 98-prosenttisesti samat geenit ihmisen kanssa. Ihmislajin on arveltu erkaantuneen yhteisest\xc3\xa4 esivanhemmasta kahdeksan miljoonaa vuotta sitten, ennen bonobon ja simpanssin eriytymist\xc3\xa4, joka on saattanut johtua simpanssin sopeutumisesta my\xc3\xb6s melko avoimille kuiville asuinalueille. Bonobo on puolestaan j\xc3\xa4\xc3\xa4nyt vain sademetsiin._NEWLINE_Simpanssia on 1970-luvulta l\xc3\xa4htien pidetty ihmisen l\xc3\xa4himp\xc3\xa4n\xc3\xa4 sukulaisena, mutta bonobon tunnettuuden lis\xc3\xa4\xc3\xa4nnytty\xc3\xa4 1900-luvun lopulla jotkut tutkijat ovat esitt\xc3\xa4neet, ett\xc3\xa4 se olisi l\xc3\xa4hemp\xc3\xa4n\xc3\xa4 ihmisen esivanhempaa.\n_START_SECTION_\nSosiaalinen j\xc3\xa4rjestelm\xc3\xa4\n_START_PARAGRAPH_\nBonoboyhteis\xc3\xb6t ovat melko rauhanomaisia. Vahvimmat sosiaaliset siteet muodostuvat naaraiden v\xc3\xa4lille, mutta naaraat muodostavat siteit\xc3\xa4 my\xc3\xb6s uroksiin. T\xc3\xa4ysikasvuiset bonobourokset seuraavat emoaan ja pysyv\xc3\xa4t riippuvaisina n\xc3\xa4iden suojelusta urosten v\xc3\xa4lisiss\xc3\xa4 aggressiotilanteissa. Bonoboyhteis\xc3\xb6n hierarkiassa korkeimmalla olevat urokset ovat tavallisesti t\xc3\xa4rkeiden naaraiden j\xc3\xa4lkel\xc3\xa4isi\xc3\xa4. Aikuisten urosten osuus on huomattavasti suurempi kuin simpanssiyhteis\xc3\xb6iss\xc3\xa4._NEWLINE_Tutkijat ovat verranneet bonoboiden virtsan testosteronim\xc3\xa4\xc3\xa4ri\xc3\xa4 simpansseihin ja havainneet, ett\xc3\xa4 vaikka bonobonaaraat tuottavat testosteronia yht\xc3\xa4 paljon kuin simpanssinaaraat, bonobourosten testosteronituotanto on simpansseja alempi. Koska dominoivan k\xc3\xa4ytt\xc3\xa4ytymisen on havaittu olevan yhteydess\xc3\xa4 testosteroniin, tutkijat ovat arvelleet, ett\xc3\xa4 urosten alhainen testosteronituotanto ennustaa naaraiden dominoimaa sosiaalista j\xc3\xa4rjestelm\xc3\xa4\xc3\xa4.\n_START_SECTION_\nNaaraiden liittolaisuus\n_START_PARAGRAPH_\nBonoboyhteis\xc3\xb6t ovat sek\xc3\xa4 naaraskeskeisi\xc3\xa4 ett\xc3\xa4 naaraiden dominoimia. Naaraat ottavat ensimm\xc3\xa4isin\xc3\xa4 osaa uusiin tilanteisiin, kuten ravinnon l\xc3\xb6ytymiseen ja h\xc3\xa4\xc3\xa4t\xc3\xa4v\xc3\xa4t yhdess\xc3\xa4 pois naarasta ahdistelevan uroksen. Koska urokset ovat naaraita kookkaampia, on arveltu, ett\xc3\xa4 naaraiden liittolaisuus on keino hallita uroksia._NEWLINE_Yhdess\xc3\xa4 liikkuvien bonoboryhmien on huomattu muodostavan luonnossa yhteis\xc3\xb6j\xc3\xa4, joihin kuuluvien pienempien ryhmien v\xc3\xa4lill\xc3\xa4 ne voivat liikkua melko vapaasti. Simpanssien tavoin bonobourokset el\xc3\xa4v\xc3\xa4t koko ik\xc3\xa4ns\xc3\xa4 samassa yhteis\xc3\xb6ss\xc3\xa4, mutta naaraat siirtyv\xc3\xa4t uuteen yhteis\xc3\xb6\xc3\xb6n sukukypsyyden saavutettuaan. T\xc3\xa4ss\xc3\xa4 yhteis\xc3\xb6ss\xc3\xa4 nuoret naaraat valitsevat yhden tai kaksi vanhempaa naarasta, joiden kanssa ne erityisesti harjoittavat sukimista ja sukuelinten yhteen hieromista. Nuoren naaraan on onnistuttava solmimaan suhde vanhempaan naaraaseen tullakseen hyv\xc3\xa4ksytyksi yhteis\xc3\xb6n uudeksi j\xc3\xa4seneksi. Ne saavat vakaamman aseman synnytetty\xc3\xa4\xc3\xa4n ensimm\xc3\xa4isen poikasensa. Bonobonaaraiden v\xc3\xa4lisen liiton hallitsevuus on erikoista, sill\xc3\xa4 yleens\xc3\xa4 yhteis\xc3\xb6\xc3\xb6n j\xc3\xa4\xc3\xa4v\xc3\xa4 sukupuoli solmii kesken\xc3\xa4\xc3\xa4n vahvimmat siteet.\n_START_SECTION_\nSeksuaalinen k\xc3\xa4ytt\xc3\xa4ytyminen\n_START_PARAGRAPH_\nBonoboiden sosiaalisessa k\xc3\xa4ytt\xc3\xa4ytymisess\xc3\xa4 seksill\xc3\xa4 on keskeinen rooli. Bonobot kiihottuvat hyvin helposti ja ilmaisevat seksuaalisuuttaan erilaisissa paritteluasennoissa tai sukuelinten kontaktilla. Toisin kuin simpansseilla, bonobonaaraan sukuelimet ovat sopeutuneet my\xc3\xb6s kasvokkaiseen paritteluasentoon. Bonobonaaraat ovat l\xc3\xa4hes koko kuukautiskierron ajan seksuaalisesti aktiivisia. Muista k\xc3\xa4dellisist\xc3\xa4 poikkeavaa on naaraiden v\xc3\xa4linen sukupuolielinten yhteen hankaaminen. My\xc3\xb6s urokset saattavat hieroa erektiossa olevia peniksi\xc3\xa4\xc3\xa4n yhteen tai toisen uroksen takapuolta vasten. Muita bonoboiden eroottisten kontaktien muotoja ovat toisinaan havaittu suuseksi, toisen yksil\xc3\xb6n sukuelinten hierominen k\xc3\xa4sill\xc3\xa4 sek\xc3\xa4 voimalliset kielisuudelmat. Moninainen seksuaalik\xc3\xa4ytt\xc3\xa4ytyminen on osa yhteis\xc3\xb6n jokap\xc3\xa4iv\xc3\xa4ist\xc3\xa4 el\xc3\xa4m\xc3\xa4\xc3\xa4. Keskim\xc3\xa4\xc3\xa4r\xc3\xa4inen paritteluaika on 13 sekuntia. Tihe\xc3\xa4st\xc3\xa4 parittelusta huolimatta bonobonaaraat eiv\xc3\xa4t synnyt\xc3\xa4 poikasia useammin kuin simpanssit. Voidaan sanoa, ett\xc3\xa4 bonobot \xe2\x80\x93 ihmisten tavoin \xe2\x80\x93 harrastavat seksi\xc3\xa4 my\xc3\xb6s muussa kuin lis\xc3\xa4\xc3\xa4ntymistarkoituksessa._NEWLINE_Seksuaalik\xc3\xa4ytt\xc3\xa4ytymist\xc3\xa4 esiintyy erityisesti tilanteissa, jotka sis\xc3\xa4lt\xc3\xa4v\xc3\xa4t kilpailua ja jotka muilla k\xc3\xa4dellisill\xc3\xa4 johtavat usein aggressiiviseen k\xc3\xa4ytt\xc3\xa4ytymiseen. T\xc3\xa4llaisia ovat ruoan jakaminen, uuden lelun l\xc3\xb6yt\xc3\xa4minen el\xc3\xa4intarhassa sek\xc3\xa4 naaraisiin liittyv\xc3\xa4 urosten v\xc3\xa4linen mustasukkaisuus, jonka urokset rauhoittavat hieromalla sukuelimi\xc3\xa4\xc3\xa4n vastakkain. Bonoboilla on taipumus ratkaista konfliktitilanteet seksuaalikontaktilla voimank\xc3\xa4yt\xc3\xb6n sijaan. Seksuaalik\xc3\xa4ytt\xc3\xa4ytymist\xc3\xa4 tapahtuu monissa partneriyhdistelmiss\xc3\xa4 sek\xc3\xa4 t\xc3\xa4ysikasvuisten yksil\xc3\xb6iden kesken ett\xc3\xa4 t\xc3\xa4ysikasvuisten ja keskenkasvuisten bonoboiden v\xc3\xa4lill\xc3\xa4.\n_START_SECTION_\nKilpirauhashormoni T3\n_START_PARAGRAPH_\nBonoboilla on erikoinen kilpirauhashormoni trijodityroniinin eli T3:n pitoisuus. Sen uskotaan vaikuttavan urosbonoboiden rauhanomaisuuteen: bonobonaarailla on korkeampi hormonipitoisuus. Bonoboiden T3-pitoisuuksia on verrattu simpansseihin ja ihmiseen, ja bonoboiden hormonipitoisuuden lasku alkaa vasta 20 ik\xc3\xa4vuoden paikkeilla, mik\xc3\xa4 on my\xc3\xb6hemmin kuin ihmisen vastaava teini-i\xc3\xa4ss\xc3\xa4. T3-hormonin erikoinen profiili aiheuttaa bonobolle kehityksellist\xc3\xa4 viiv\xc3\xa4stymist\xc3\xa4. Simpanssiin verrattuna bonobon kognitiivinen kehitys ja kehon kasvu ovat viiv\xc3\xa4styneit\xc3\xa4. T3-hormoni saattaa my\xc3\xb6s vaikuttaa stressireaktioihin.'